钦定古今图书集成/明伦汇编/官常典/第586卷 > 《赠李中丞洪》僧皎然
## 钦定古今图书集成/明伦汇编/官常典/第586卷 > 《赠李中丞洪》僧皎然

“深沈阃外权，奕世当荣寄。”地裂大将军，家传介珪瑞。
至今漳河俗，犹受仁人赐。公初镇淮荆，决胜无精兵。
重围逼大敌，六月守孤城。政用仁恕立，恩由赏罚明。
遂令麾下士，感德不顾生。于时闻王师，诸将兵颇黩。
天子狩南汉，烟尘满函谷。纯臣独耿介，下士多反复。
明公仗忠节，一言威万夫。物性如蒺藜，化作春兰敷。
见说金被铄，终期玉有瑜。移官万里道，君子情何如。